Dedit idem ipse comes Otto* sancto Benigno potestatem Vivariensis villę pro anima Heinrici* ducis, qui eum loco filii adoptavit, et genitricis suę Gerbergę*, uxoris predicti ducis, ac filii sui Widonis*, et Hermintrudis* conjugis, proque animę suę salute. Dedit predictam potestatem cum apendiciis suis, sicut dono predicti ducis Heinrici et uxoris ejus, suę vero genitricis Girbergę, sibi datam, legaliter tenuerat annis XXX. ita integram cum ęcclesiis in ea sitis, unam in honore sanctę Marię, alteram juxta ipsam positam sancti Petri apostoli nomine sacratam; et villis ac terris multis, scilicet in Croherco, in Grugiaco, in Frigida villa, in Columbario, in Lusiniaco, in Curte Romanisca, in Destagno, in Cadiniaco, in Mille ponto, in Turiaco, in Albania, in Cariaco, in Villa Comitis, vel in aliis quibuscumque locis cum mancipiis utriusque sexus plurimis; et omnes reditus et consuetudines quas debent ipsi servi et ancillę, et etiam illi, qui francos se dicunt, desuper ipsam, potestatem commanentes ubicumque. Facta est hec donatio anno ab incarnatione Domini nostri Jhesu Xpisti .M.IIII., indictione .II.